钦定古今图书集成/明伦汇编/官常典/第355卷 > 张泰
## 钦定古今图书集成/明伦汇编/官常典/第355卷 > 张泰

按《明外史》本传：“泰字叔亨，广东顺德人。成化二年进
士。除沙县知县，征授御史。偕同官谏万贵妃干政，廷
杖几毙。出督京畿学校，以忧去，家居十馀年。弘治五
年，起故官。按云南，孟密土舍思揲叛木邦乘宣慰使
罕穵法赴孟乃砦纳妇，侵据其地，以兵遏之。守臣抚
谕，拒不听。泰与巡抚张诰集兵示必讨，思揲惧，始罢”
兵，罕穵法得返。滇池溢为民灾，泰筑堤以弭其患。还
朝，乞罢织造内臣，减皇庄及贵戚庄田被灾税赋，给
畿省灾民牛种。诏止给牛种，馀不行。寇入永昌，甘肃
游击鲁麟委罪副总兵陶祯，而总兵官刘宁疏言守
臣不和，诏泰往勘。泰奏“镇守太监傅德、故总兵官周
玉侵据屯田，巡抚冯续减削军饷。寇”数入，莫肻为御。
失士卒六百馀、马驼牛羊二万，皆不以闻。帝怒，下之
吏，德降内使，锢南京，续编氓口外。泰又言：“甘州膏腴
地，悉为中官、武臣所据，仍责军税。城北草湖资戍卒
牧马，今亦被占。请悉归之于军，且推行于延、宁二镇。”
诏皆从之。迁太仆少卿，改大理。初，蓟州民田多为牧
马草场所侵，又侵御“马监及神机营草场。”皇庄。贫民
失业，草场亦亏故额。孝宗屡遣给事中周旋、侍郎顾
佐、熊翀等往勘，皆不能决。至是命泰偕锦衣官会巡
抚周季麟复勘。泰密求得永乐间旧籍，参互稽考，田
当归民者九百三十馀顷，而京营及御马监牧地咸
不失故额。奏入，驳议者再。尚书韩文力持之，留中未
下。及武宗嗣位，文再请，始出。泰奏“流亡者咸得复业。”
寻迁右副都御史，督储南京。奏厘革十二事，多报可。
正德二年召为工部右侍郎，迁南京右都御史。泰清
谨，刘瑾专权，朝贵争赂遗。泰奏表至京，惟馈《土葛》。瑾
憾之。会当序迁，令以南京户部尚书致仕。未几卒。摭
他事，罚米数百石。